Bekende Pretoria-veearts vermoor | Maroela Media
Dr. Freddie Malan. Foto: Facebook
'n Bekende veearts van Pretoria is Donderdag vroegaand in sy praktyk in die Moot doodgeskiet.
Dr. Freddie Malan, eienaar van die Jakaranda-dierehospitaal, is in die bors geskiet en op die toneel dood verklaar.
Kapt. Kay Makhubela, provinsiale polisiewoordvoerder, het gesê daar was glo drie verdagtes op die perseel. Niemand is nog in hegtenis geneem in verband met die voorval nie.
Twee van die verdagtes het glo toegang tot die perseel gekry terwyl 'n derde verdagte, glo 'n vrou, in 'n wegkommotor gewag het. Na bewering het die vrou die klokkie gelui en so vir die ander twee verdagtes toegang tot die praktyk gegee.
Die polisie het bevestig dat van die dierehospitaal se personeel ook op die perseel was toe die moord plaasgevind het.
Volgens beskikbare inligting is selfone gesteel voor die verdagtes van die toneel gevlug het. Die verdagtes het glo in 'n silwer Nissan Tiida gery.
Die Jakaranda-dierehospitaal is in Fratesweg oorkant die Jakaranda-winkelsentrum.
Boodskappe van medelye stroom intussen in op sosiale media met mense wat Malan beskryf as iemand wat nie net diere se lewens aangeraak het nie maar ook dié van mense met wie hy in aanraking gekom het.
Freddie Malan In die nuus Moot Pretoria
Dit is verskriklik!!
Dr Malan ek gaan jou so baie mis. Rus in vrede. Ek het nie woorde nie. Jy was n wonderlike mens en n uitstekende veearts. Azara en Blackie was deel van jou vier been kinders.
Dis so vreeslik hartseer. Dr Malan het my hond se lewe gered nadat sy gif in gekry het. Nie 2 keer gedink om ons 4 uur in die oggend te help nie. Jy was voorwaar n wonderlik mens wat n hart van goud gehad het. My hart is baie seer vandag ………….
Baie harseeer toe ek die nuus vanoggend hoor. Ons vat ons diere kinders al vir meer as 20 jaar na hom toe. Hy was 'n goeie mens. Die gemeenskap sal hom inderdaad baie mis – En al die diertjies wat hy gehelp het en nog kon help.
Hy was so n aangename mens om mee te gesels . Het soveel kennis gehaat en n baie groot liefde vir diere . Die wereld is nou baie armer sonder hom. Baie sterkte vir die familie.